CELEX: 52018PC0599
Language: sl
Date: 2018-08-20
Title: Predlog IZVEDBENI SKLEP SVETA o dovoljenju Madžarski, da uvede ukrep, ki odstopa od točke (a) člena 26(1) ter členov 168 in 168a Direktive 2006/112/ES o skupnem sistemu davka na dodano vrednost

EVROPSKA KOMISIJA
            Bruselj, 20.8.2018
            COM(2018) 599 final
            2018/0314(NLE)
            Predlog
            IZVEDBENI SKLEP SVETA
            o dovoljenju Madžarski, da uvede ukrep, ki odstopa od točke (a) člena 26(1) ter členov 168 in 168a Direktive 2006/112/ES o skupnem sistemu davka na dodano vrednost 
            
               
         
         
            
               OBRAZLOŽITVENI MEMORANDUM
            
            
               V skladu s členom 395(1) Direktive 2006/112/ES z dne 28. novembra 2006 o skupnem sistemu davka na dodano vrednost
                  1
                (v nadaljnjem besedilu: direktiva o DDV) lahko Svet na predlog Komisije soglasno dovoli kateri koli državi članici, da uvede posebne ukrepe, ki odstopajo od določb navedene direktive, za poenostavitev postopka obračunavanja DDV ali za preprečevanje nekaterih vrst davčnih utaj ali izogibanja davkom.
            
            
               Z dopisom, ki ga je Komisija evidentirala 6. februarja 2018, je Madžarska zaprosila za odstopanje od členov 26(1)(a), 168 in 168a direktive o DDV ter za omejitev pravice do odbitka DDV za zakup osebnih avtomobilov na Madžarskem. V skladu s členom 395(2) direktive o DDV je Komisija z dopisom z dne 8. junija 2018 o zahtevi Madžarske obvestila druge države članice. Z dopisom z dne 11. junija 2018 je Komisija uradno obvestila Madžarsko, da ima vse informacije, potrebne za oceno zahteve.
            
            
               1.OZADJE PREDLOGA
            
            
               •Razlogi za predlog in njegovi cilji
            
            
               Člena 168 in 168a direktive o DDV določata, da ima davčni zavezanec pravico do odbitka DDV, obračunanega pri nakupih, opravljenih za namene obdavčljivih transakcij. Člen 26(1)(a) iste direktive zahteva, da se uporaba blaga, ki je del poslovnih sredstev podjetja, za zasebno rabo šteje kot opravljanje storitev za plačilo, če je bilo blago upravičeno do odbitka DDV. Ta sistem omogoča izterjavo prvotno odbitega DDV v zvezi z zasebno rabo. 
            
            
               Davčni zavezanci na Madžarskem so trenutno upravičeni do odbitka DDV za zakup osebnih avtomobilov, če se osebni avtomobil uporablja za obdavčljive gospodarske dejavnosti davčnega zavezanca. Zato morajo davčni zavezanci dokazati, v kolikšni meri uporabljajo svoje osebne avtomobile za poslovne namene. 
            
            
               Madžarska trdi, da je ta sistem težko uporabljati. Vodenje dnevnikov vožnje nalaga veliko breme davčnim zavezancem ter davčni upravi, ki dnevnike preverja. Po mnenju Madžarske je pogosto težko določiti in dokumentirati zasebno ter poklicno uporabo v primeru, ko zaposleni obdržijo vozilo po koncu delovnega časa in na dela proste dni. Inšpekcijski pregledi so pokazali, da so dnevniki vožnje, ki jih vodijo davčni zavezanci, pogosto napačni in jih je težko preveriti. 
            
            
               Madžarska zato na podlagi člena 395 direktive o DDV zaproša uvedbo ukrepa, ki odstopa od členov 26(1)(a), 168 in 168a direktive o DDV, ki omejujejo pravico do odbitka za zakup osebnih avtomobilov na določen odstotek. Tako podjetjem za zasebno rabo vozila ne bo treba obračunavati davka. Na ta način se poenostavi sistem za vse udeležene in hkrati prepreči davčna utaja ali izogibanje plačilu davka zaradi nepravilnega vodenja evidenc. 
            
            
               Omejitev pravice do odbitka bi se morala uporabljati za DDV, plačan za zakup osebnih avtomobilov, ki se ne uporabljajo izključno za poslovne namene. Osebni avtomobili, ki jih zajema ukrep, bodo motorna vozila, zasnovana predvsem za prevoz največ 9 oseb, pri čemer bruto masa vozila ne presega 5 ton. Vozila za prevoz blaga, vozila za posebne namene (tj. vozila z dvigali, gasilska vozila, vozila za prevoz betona), vozila za prevoz 10 ali več oseb, traktorji in priklopniki bi bila izključena iz omejitve pravice do odbitka DDV in bi bila obravnavana v skladu z običajnimi pravili.  
            
            
               Na podlagi ocen zasebne uporabe službenih avtomobilov Madžarska trdi, da je povprečna zasebna uporaba med 40 in 60 %. Po mnenju Madžarske bi morala omejitev odbitka zato znašati 50 %. 
            
            
               Davčni zavezanci, ki bodo želeli odstopati od mejne vrednosti odbitka v višini 50 % in odbiti DDV glede na delež dejanske poslovne uporabe, bodo to lahko storili, če bodo predložili podrobne podatke o poslovni rabi zakupljenih osebnih avtomobilov. 
            
            
               Obdobje odstopanja bi moralo veljati od 1. januarja 2019 do 31. decembra 2021, da bi se lahko ocenilo, ali omejitev na 50 % pravilno odraža splošno razdelitev med poslovno in zasebno rabo. Vsaki prošnji za podaljšanje bi bilo treba priložiti poročilo, ki vsebuje pregled uporabljenega odstotka, oboje pa bi bilo treba Komisiji poslati do 31. marca 2021. 
            
            
               •Skladnost z veljavnimi predpisi s področja zadevne politike
            
            
               Podobna odstopanja v zvezi s pravico do odbitka so bila odobrena drugim državam članicam. 
            
            
               Člen 176 direktive o DDV določa, da Svet odloči, za katere izdatke ni dana pravica do odbitka DDV. Do takrat lahko države članice ohranijo izključitve, veljavne 1. januarja 1979. Zato veliko določb, ki omejujejo pravico do odbitka DDV v zvezi z osebnimi avtomobili, „miruje“. 
            
            
               
                  Ne glede na prejšnje pobude za določitev pravil, ki določajo vrste izdatkov, za katere se lahko omeji pravica do odbitka
                     2
                  , je tako odstopanje primerno, dokler ne bodo ta pravila usklajena na ravni EU. 
               
            
            
               2.PRAVNA PODLAGA, SUBSIDIARNOST IN SORAZMERNOST
            
            
               •Pravna podlaga
            
         
         
            
               Člen 395 direktive o DDV. 
            
            
               •Subsidiarnost (za neizključno pristojnost) 
            
            
               
                  Glede na določbo direktive o DDV, na kateri temelji predlog, se načelo subsidiarnosti ne uporablja.
               
            
            
               •Sorazmernost
            
            
               Ta sklep se nanaša na dovoljenje, izdano državi članici na njeno prošnjo, in ne pomeni nobene obveznosti.
            
            
               
                  Zaradi omejenega področja uporabe odstopanja je posebni ukrep sorazmeren z želenim ciljem, tj. poenostavitvijo obračunavanja davkov, preprečevanjem nekaterih vrst davčnih utaj ali izogibanja davkom. Zlasti glede na možnost, da podjetja navajajo nižje obveznosti plačila od dejanskih, in glede na težavno preverjanje kilometrine s strani davčnih organov bi 50-odstotna omejitev poenostavila pobiranje DDV v določenem sektorju.
               
            
            
               •Izbira instrumenta
            
            
               
                  Predlagani instrument: izvedbeni sklep Sveta.
               
               
                  V skladu s členom 395 Direktive Sveta 2006/112/ES lahko samo Svet na predlog Komisije soglasno odobri odstopanje od skupnih predpisov o DDV. Izvedbeni sklep Sveta je najustreznejši instrument, saj se lahko naslovi na posamezno državo članico.
               
            
            
               3.REZULTATI NAKNADNIH OCEN, POSVETOVANJ Z ZAINTERESIRANIMI STRANMI IN OCEN UČINKA
            
            
               •Posvetovanja z zainteresiranimi stranmi
            
            
               
                  Ta predlog temelji na zahtevi Madžarske in zadeva le to državo članico. 
               
            
            
               •Zbiranje in uporaba strokovnih mnenj
            
            
               
                  Strokovno mnenje ni bilo potrebno. 
               
            
            
               •Ocena učinka
            
            
               
                  Namen predloga je poenostavitev postopka za obračunavanje davka in boj proti utajam DDV, zato ima potencialno pozitiven učinek tako na podjetja kot na uprave. Rešitev, ki jo je Madžarska opredelila kot ustrezen ukrep, je primerljiva z drugimi prejšnjimi in sedanjimi odstopanji.
               
            
            
               4.PRORAČUNSKE POSLEDICE
            
            
               
                  Predlog nima nobenih negativnih posledic za proračun EU.
               
            
            
               5.DRUGI ELEMENTI
            
            
               
                  Predlog vključuje samoderogacijsko klavzulo, tj. samodejni rok prenehanja veljavnosti, ki je določen na 31. december 2021.
               
            
         
         
            
               
                  Če bi Madžarska želela dodatno podaljšanje ukrepa odstopanja po letu 2021, bi morala najpozneje do 31. marca 2021 Komisiji predložiti poročilo, ki vsebuje pregled odstotkovne omejitve, in prošnjo za podaljšanje.
               
            
            
               2018/0314 (NLE)
            
            
               Predlog
            
            
               IZVEDBENI SKLEP SVETA
            
            
               o dovoljenju Madžarski, da uvede ukrep, ki odstopa od točke (a) člena 26(1) ter členov 168 in 168a Direktive 2006/112/ES o skupnem sistemu davka na dodano vrednost 
            
            
               SVET EVROPSKE UNIJE JE –
            
            
               ob upoštevanju Pogodbe o delovanju Evropske unije, 
            
            
               ob upoštevanju Direktive Sveta 2006/112/ES z dne 28. novembra 2006 o skupnem sistemu davka na dodano vrednost
                  3
                in zlasti člena 395(1) Direktive,
            
            
               ob upoštevanju predloga Evropske komisije,
            
            
               ob upoštevanju naslednjega:
            
            
               (1)Z dopisom, ki ga je Komisija evidentirala 6. februarja 2018, je Madžarska zaprosila za dovoljenje za odstopanje od določb Direktive 2006/112/ES, ki urejajo pravico do odbitka vstopnega davka v zvezi z zakupom osebnih avtomobilov.
            
            
               (2)Komisija je z dopisom z dne 8. junija 2018 zahtevo Madžarske posredovala drugim državam članicam. Z dopisom z dne 11. junija 2018 je Komisija uradno obvestila Madžarsko, da ima vse informacije, potrebne za oceno zahtevka.
            
            
               (3)Člena 168 in 168a Direktive 2006/112/ES določata, da ima davčni zavezanec pravico odbiti davek na dodano vrednost (DDV), obračunan pri dobavi blaga in storitev, ki se opravi za davčnega zavezanca z namenom, da jih uporabi v svojih obdavčenih transakcijah. Točka (a) člena 26(1) Direktive 2006/112/ES vsebuje zahtevo, da je DDV treba obračunati, če se poslovno sredstvo uporablja za zasebno rabo davčnega zavezanca ali za zasebno rabo njegovih zaposlenih ali splošneje za druge namene kot za namene njegove dejavnosti. 
            
            
               (4)Davčni zavezanci na Madžarskem so trenutno upravičeni do odbitka DDV za zakup osebnih avtomobilov, če se osebni avtomobil uporablja za obdavčljive gospodarske dejavnosti davčnega zavezanca. Da bi imeli davčni zavezanci korist od navedenega odbitka DDV, morajo dokazati, v kolikšni meri uporabljajo svoje osebne avtomobile za poslovne namene. 
            
            
               (5)Madžarska trdi, da je ta sistem težko uporabljati. Neposlovno rabo je pogosto zelo težko točno opredeliti, kadar pa je to mogoče, je zadevni postopek pogosto pomeni breme. 
            
            
               (6)Madžarska je zato zahtevala posebni ukrep, v skladu s katerim bi bilo treba znesek DDV na izdatke, upravičene do odbitka za zakupljene osebne avtomobile, ki se ne uporabljajo izključno za poslovne namene, določiti pavšalno. Madžarska na podlagi svojih ocen ugotavlja, da je najustreznejša omejitev odbitka 50 %. Hkrati je treba zahtevo za obračunavanje DDV na neposlovno rabo osebnih avtomobilov ukiniti, kadar za navedene avtomobile velja omejitev odbitka v višini 50 %. 
            
            
               (7)Omejitev pravice do odbitka v skladu z zahtevanim dovoljenjem bi se morala uporabljati za DDV, plačan za zakup osebnih avtomobilov, zasnovanih za prevoz največ devetih oseb, pri čemer bruto masa vozila ne presega pet ton. Vozila za prevoz blaga, vozila za posebne namene (tj. vozila z dvigali, gasilska vozila, vozila za prevoz betona), vozila za prevoz deset ali več oseb, traktorji in priklopniki so izključeni iz omejitve pravice do odbitka DDV. 
            
            
               (8)Davčni zavezanci, ki ne želijo uporabiti omejitve odbitka v višini 50 % in želijo uporabiti odbitek DDV do deleža dejanske poslovne uporabe, bi morali imeti možnost, da to storijo na podlagi podrobnih dokazil o poslovni rabi. 
            
            
               (9)Neposlovno rabo je pogosto zelo težko točno opredeliti, kadar pa je to mogoče, je zadevni postopek pogosto zamuden. Zaradi zahtevnega ukrepa ni več treba voditi evidenc o zasebni rabi zakupljenih službenih avtomobilov, hkrati pa se prepreči davčna utaja zaradi nepravilnega vodenja evidenc. Zato je primerno, da se Madžarski odobri uporaba zahtevanega ukrepa. 
            
            
               (10)Posebni ukrep bi moral biti časovno omejen, da se omogoči pregled nujnosti in učinkovitosti ukrepa odstopanja ter uporabljene stopnje razdelitve med poslovno in neposlovno rabo.
            
         
         
            
               (11)Če bi Madžarska menila, da je potrebno podaljšanje dovoljenja po letu 2021, bi morala najpozneje do 31. marca 2021 Komisiji skupaj s prošnjo za podaljšanje predložiti poročilo s pregledom uporabljene odstotkovne omejitve.
            
            
               (12)Odstopanje bo imelo zgolj zanemarljiv učinek na skupni znesek davčnih prihodkov, zbranih na ravni končne potrošnje, in ne bo negativno vplivalo na lastna sredstva Unije iz pobranega DDV –
            
            
               SPREJEL NASLEDNJI SKLEP: 
            
            
               Člen 1
            
            
               Z odstopanjem od členov 168 in 168a Direktive 2006/112/ES se Madžarski dovoli, da pravico do odbitka davka na dodano vrednost (DDV) na izdatke za osebne avtomobile, ki se ne uporabljajo izključno za poslovne namene, omeji na 50 %.
            
            
               Člen 2
            
            
               Z odstopanjem od točke (a) člena 26(1) Direktive 2006/112/ES Madžarska neposlovne rabe osebnih avtomobilov, vključenih v sredstva podjetij davčnih zavezancev, ne obravnava kot storitve za plačilo, kadar za zadeven avtomobil velja omejitev, odobrena v členu 1 tega sklepa.
            
            
               Člen 3
            
            
               Člena 1 in 2 se uporabljata samo za osebne avtomobile, ki so namenjeni za prevoz največ devetih oseb, pri čemer bruto masa vozila ne presega pet ton. 
            
            
               Člen 4
            
            
               Člena 1 in 2 se ne uporabljata za naslednje kategorije osebnih avtomobilov:
            
            
               –vozila za prevoz blaga, 
            
            
               –vozila, ki se uporabljajo za posebne namene (tj. vozila z dvigali, gasilska vozila, vozila za prevoz betona), 
            
            
               –vozila, zasnovana za prevoz deset ali več oseb, 
            
            
               –traktorji, 
            
            
               –priklopniki. 
            
            
               Člen 5
            
            
               Ta sklep se uporablja od 1. januarja 2019 in preneha veljati 31. decembra 2021. 
            
            
               Vsaka prošnja za podaljšanje dovoljenja iz tega sklepa se predloži Komisiji do 31. marca 2021, priloži pa se ji poročilo, ki vključuje pregled odstotka iz člena 1.
            
            
               Člen 6
            
         
         
            
               Ta sklep je naslovljen na Madžarsko. 
            
            
               V Bruslju,
            
            
               
                     Za Svet
               
               
                     Predsednik
               
            
         
         
            
                  
                     (1)
                  
                        UL L 347, 11.12.2006, str. 1.
               
               
                  
                     (2)
                  
                        COM(2004) 728 final – predlog direktive Sveta o spremembi Direktive 77/388/EGS za poenostavitev obveznosti glede davka na dodano vrednost (UL C 24, 29.1.2005, str. 10), umaknjen 21. maja 2014 (UL C 153, 21.5.2014, str. 3). 
               
               
                  
                     (3)
                  
                        UL L 347, 11.12.2006, str. 1.